钦定古今图书集成/明伦汇编/官常典/第216卷 > 吕端
## 钦定古今图书集成/明伦汇编/官常典/第216卷 > 吕端

按《宋史》本传：“端字易直，幽州安次人。父琦，晋兵部侍
郎。端少敏悟好学，以荫补千牛备身，历国子主簿、太
仆寺丞、秘书郎，直弘文馆，换著作佐郎、直史馆。太祖
即位，迁太常丞、知浚仪县，同判定州。开宝中，西上阁
门使郝崇信使契丹，以端假太常少卿为副。八年，知
洪州，未上，改司门员外郎、知成都府，赐金紫。为政清”
简，远人便之。会秦王廷美尹京兆，拜考功员外郎，充
开封府判官。太宗征河东，廷美将有居留之命，端白
廷美曰：“主上栉风沐雨，以申吊伐，王地处亲贤，当表
率扈从。今主留务，非所宜也。”廷美由是恳请从行。寻
坐王府亲吏请托执事者违诏市竹木，贬商州司户
参军。移汝州，复为太常丞、判寺事，出知蔡州，以善政，
吏民列奏借留。改祠部员外郎、知开封县，迁考功员
外郎兼侍御史知杂事。使高丽，暴风折樯，舟人怖恐，
端读书若在斋阁时。迁户部郎中、判太常寺兼礼院，
选为大理少卿，俄拜右谏议大夫。许王元僖尹开封，
又为判官。王薨，有发其阴事者，坐裨赞无状，遣御史
武元颖、内侍王继恩就鞫于府，端方决事，徐起候之，
二使曰：“有诏推君。”端神色自若，顾从者曰：“取帽来。”二
使曰：“何遽至此？”端曰：“天子有制问，即罪人矣，安可在
堂上对？”制使即下堂，随问而答。左迁卫尉少卿。会置
考课院，群官有负谴寘散秩者，引对，皆泣涕，以饥寒
为请。至端，即奏曰：“臣前佐秦邸，以不检府吏，謪掾商
州，陛下复擢官籍辱用。今许王暴薨，臣辅佐无状，陛
下又不重谴，俾亚少列，臣罪大而幸深矣。今有司进
退善否，苟得颍州副使，臣之愿也。”太宗曰：“朕自知卿。”
无何，复旧官，为枢密直学士。逾月，拜参知政事。时赵
普在中书，尝曰：“吾观吕公奏事，得嘉赏未尝喜，遇抑
挫未尝惧，亦不形于言，真台辅之器也。”岁馀，左谏议
大夫寇准亦拜参知政事，端请居准下，太宗即以端
为左谏议大夫，立准上。每独召便殿，语必移晷。擢拜
户部侍郎、平章事。时吕蒙正为相，太宗欲相端。或曰：
“端为人糊涂。”太宗曰：“端小事糊涂，大事不糊涂。”决意
相之。会曲宴后苑，太宗作《钓鱼诗》，有云：“欲饵金钩深
未达，磻溪须问钓鱼人。”意以属端。后数日，罢蒙正而
相端焉。初，端兄馀庆，建隆中以藩府旧僚参预大政，
端复居相位，时论荣之。端历官仅四十年，至是骤被
奖擢，太宗犹恨任用之晚。端为相持重，识大体，以清
简为务。虑与寇准同列，先居相位，恐准不平，乃请参
知政事，与宰相分日押班知印，同升政事堂。太宗从
之。时同列奏对多有异议，惟端罕所建明。一日，内出
手札戒谕：“自今中书事，必经吕端详酌，乃得闻奏。”端
愈谦让不自当。初，李继迁扰西鄙，保安军奏获其母，
至是，太宗欲诛之，以寇准居枢密副使，独召与谋。准
退，过相幕，端疑谋大事，邀谓准曰：“上戒君勿言于端
乎？”准曰：“否。”端曰：“边鄙常事，端不必与知。若军国大计，
端备位宰相，不可不知也。”准遂告其故，端曰：“何以处
之？”准曰：“欲斩于保安军北门外，以戒凶逆。”端曰：“必若
此，非计之得也。愿少缓之。”端将覆奏，入曰：“昔项羽得
太公，欲烹之，高祖曰：‘愿分我一杯羹’。夫举大事不顾
其亲，况继迁悖逆之人乎！陛下今日杀之，明日继迁
可擒乎？若其不然，徒结怨仇，愈坚其叛心尔。”太宗曰：
“然则何如？”端曰：“以臣之愚，宜置于延州，使善养视之，
以招来。继迁。虽不能即降，终可以系其心，而母死生
之命在我矣。”太宗抚髀称善曰：“微卿，几误我事。”即用
其策。其母后病死延州，继迁寻亦死。继迁子竟纳款
请命，端之力也。进门下侍郎，兼兵部尚书。太宗不豫，
真宗为皇太子，端日与太子问起居。及疾大渐，内侍
王继恩忌太子英明，阴与参知政事李昌龄、殿前都
指挥使李继勋、知制诰胡旦谋立故楚王元佐。太宗
崩，李皇后命继恩召端，端知有变，锁继恩于阁内，使
人守之而入。皇后曰：“宫车已晏驾，立嗣以长，顺也。今
将如何？”端曰：“先帝立太子，正为今日。今始弃天下，岂
可遽违命，有异议邪？”乃奉太子至福宁庭中。真宗既
立，垂帘引见群臣，端平立殿下不拜，请卷帘，升殿审
视，然后降阶，率群臣拜呼万岁。以继勋为使相，赴陈
州；贬昌龄忠武军司马，继恩右监门卫将军，均州安
置。旦除名，流浔州，籍其家赀。真宗每见辅臣入对，惟
于端肃然拱揖，不以名呼。又以端躯体洪大，宫庭阶
戺稍峻，特令梓人为纳陛。尝召对便殿，访军国大事
经久之制，端陈当世急务，皆有条理。真宗嘉纳，加右
仆射、监修国史。明年夏，被疾，诏免常参，就中书视事上疏求解，不许。十月，以太子太保罢。在告三百日，有
司言当罢，奉诏赐如故。车驾临问，端不能兴，抚慰甚
至。卒，年六十六。赠司空，谥正惠。追封妻李氏泾国夫
人。以其子藩为太子中舍，荀大理评事，蔚千牛备身，
蔼，殿中省进马。端姿仪环秀，有器量，宽厚多恕，善谈
谑，意豁如也。虽屡经摈退，未尝以得丧介怀。善与人
交，轻财好施，未尝问家事。李惟清自知枢密，改御史
中丞，意端抑己。及端免朝谒，乃弹奏常参官疾告逾
年，受奉者又构人讼堂吏过失，欲以中端。端曰：“吾直
道而行，无所愧畏，风波之言，不足虑也。”端祖兖，尝事
沧州节度刘守文为判官。守文之乱，兖举族被害。时
父琦方幼，同郡赵玉冒锋刃绐监者曰：“此予之弟，非
吕氏子也。”遂得免。玉子文度为耀帅，文度孙绍宗十
馀岁，端视如己子，表荐赐出身。故相冯道乡里世旧，
道子正之病废，端分奉给之。端两使绝域，其国叹重
之。后有使往者，每问“端为宰相否”，其名显如此。景德
二年，真宗闻端后嗣不振，又录蔚为奉礼郎。藩后病
足，不任朝谒，请告累年，有司奏罢其奉。真宗特令复
旧官，分司西京，给奉家居养病。端不蓄赀产，藩兄弟
贫匮，又迫婚嫁，因质其居第。真宗时，出内府钱五百
万赎还之，又别赐金帛，俾偿宿负，遣使检校家事。藩、
荀皆至国子博士，蔚至太子中舍。